PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/ZK/1/1/145	Bratislava     11. júl 2002

Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom na návrh podnikateľa Palinayovci, spol. s r.o., Dolná 13, 974 01 Banská Bystrica podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ústredných orgánov štátnej správy Slovenskej republiky v znení neskorších predpisov voči podnikateľom Radoma Banská Bystrica spol. s r.o., Zvolenská cesta 32, 974 05  Banská Bystrica, RADOMA, spol. s r.o., Vážska 32, 821 07 Bratislava, Ryba Žilina, spol. s r.o., Hviezdoslavova 5, 010 01 Žilina, Ryba Košice, spol. s r.o., Južná trieda 54, 043 75 Košice, Ryba, spol. s r.o., Košická 4, 825 15 Bratislava a Mraziarne Poprad, s.r.o., Staničná 9, 059 51 Matejovce zastúpeným advokátkou Mgr. Renátou Záhorákovou, Advokátska kancelária HLADKÁ – ZÁHORÁKOVÁ, Karpatská ul. č. 7, 811 05 Bratislava vo veci dohody obmedzujúcej hospodársku súťaž podľa § 3 ods. 2 písm. a), c) a d)  zákona č. 188/1994 Z. z.  o ochrane hospodárskej súťaže v znení neskorších predpisov takto 

rozhodol:

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ústredných orgánov štátnej správy Slovenskej republiky v znení neskorších predpisov správne konanie zastavuje, pretože dôvod na konanie nebol daný.

Odôvodnenie:

Podnikateľ Palinayovci, spol. s r.o., Dolná 13, 974 01 Banská Bystrica (ďalej len „Palinayovci, spol. s r.o.“) podal dňa 13.02.2002 na Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), návrh na začatie správneho konania vo veci podozrenia z porušovania § 4 ods. 3 písm. a), c) a d) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ústredných orgánov štátnej správy Slovenskej republiky v znení neskorších predpisov (ďalej len „zákon“) podnikateľmi Radoma Banská Bystrica spol. s r.o., Zvolenská cesta 32, 974 05 Banská Bystrica (ďalej len „Radoma Banská Bystrica spol. s r.o.“), RADOMA, spol. s r.o., Vážska 32, 821 07 Bratislava (ďalej len „RADOMA, spol. s r.o.“), Ryba Žilina, spol. s r.o., Hviezdoslavova 5, 010 01 Žilina (ďalej len „Ryba Žilina, spol. s r.o.“), Ryba Košice, spol. s r.o., Južná trieda 54, 043 75 Košice (ďalej len „Ryba Košice, spol. s r.o.“), Ryba, spol. s r.o., Košická 4, 825 15 Bratislava (ďalej len „Ryba, spol. s r.o.“), Mraziarne Poprad, s.r.o., Staničná 9, 059 51 Matejovce (ďalej len „Mraziarne Poprad, s.r.o.“).
	 	
Podnikateľ Palinayovci, spol. s r.o. vo svojom podnete uvádza, že z porovnania cenníkov jednotlivých partnerov v rámci holdingu „Radoma“ vyplýva, že cenníky sú trvale zhodné a súčasne upravované, čo svedčí o existencii dohody spred niekoľkých rokov. Po roku 1998 došlo k prerozdeleniu trhov v rámci holdingu „Radoma“, pričom výlučným distribútorom výrobkov „Radoma“ sa stali v tej dobe Mraziarne s.r.o., Zvolenská cesta 32, 974 05  Banská Bystrica, teraz Radoma Banská Bystrica spol. s r.o. Súčasne podnikateľ Palinayovci, spol. s r.o. uvádza, že nevie s istotou povedať, či súčasťou rozdelenia trhov bolo aj uplatňovanie rozdielnych podmienok voči jednotlivým podnikateľom. Uvádza ale, že dôsledkom tejto praktiky sú trvalo nižšie nákupné ceny v maloobchodnej predajni rýchleho občerstvenia (zvýhodnený nákup tovaru oproti ostatným) Radomy Banská Bystrica spol. s r.o. Uvedené skutočnosti sa týkajú trhu veľkoobchodnej distribúcie s rybami a výrobkami z nich, ako aj s ostatnými chladenými a mrazenými potravinami, ako napr. hydiny, zeleniny, zeleninových zmesí, smotanových krémov, zmrzliny a polotovarov, resp. hotových jedál. 

Na žiadosť úradu podnikateľ Palinayovci, spol. s r.o. listom č 959/2002 zo dňa 01.03.2002 upresnil predmet podania z hľadiska času, kedy nastali skutočnosti, na základe ktorých dochádzalo k možnému porušovaniu zákona, ako aj určil podnikateľské subjekty v rámci holdingu „Radoma“, ktoré podľa navrhovateľa porušujú zákon. Podľa navrhovateľa dochádza k porušovaniu zákona o ochrane hospodárskej súťaže zo strany vyššie uvedených podnikateľov od roku 1998.

Dňom 13.02.2002 začalo na úrade podľa § 25 ods. 1 zákona správne konanie. Účastníkmi správneho konania podľa § 25 ods. 3 zákona sú navrhovateľ a podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť. V tomto správnom konaní sú to podnikatelia Palinayovci, spol. s r.o., Radoma Banská Bystrica spol. s r.o., RADOMA, spol. s r.o., Ryba Žilina, spol. s r.o., Ryba Košice, spol. s r.o., Ryba, spol. s r.o. a Mraziarne Poprad, s.r.o. 
	
Podnikateľov Radoma Banská Bystrica spol. s r.o., RADOMA, spol. s r.o., Ryba Žilina, spol. s r.o., Ryba Košice, spol. s r.o., Ryba, spol. s r.o. a Mraziarne Poprad, s.r.o. v tomto správnom konaní zastupuje na základe plnomocenstiev advokátka Mgr. Renáta Záhoráková, Advokátska kancelária Hladká-Záhoráková, Karpatská ul. č. 7, 811 05 Bratislava.

Podľa § 44 ods. 1 zákona, právne vzťahy vzniknuté pred dňom nadobudnutia účinnosti tohto zákona sa posudzujú podľa doterajších predpisov. 
Nakoľko k porušovaniu zákona o ochrane hospodárskej súťaže podľa navrhovateľa dochádzalo už pred účinnosťou zákona, úrad posudzoval toto podanie z hmotno-právneho hľadiska podľa zákona č. 188/1994 Z. z. o ochrane hospodárskej súťaže v znení neskorších predpisov (ďalej len „zákona č. 188/1994 Z. z.“). Úrad teda posudzoval, či došlo k porušeniu § 3 ods. 2 písm. a), c) a d) zákona č. 188/1994 Z. z. V oblasti procesno-právnej úrad v tomto správnom konaní postupoval podľa zákona.

Predmetom činnosti jednotlivých účastníkov správneho konania, podľa obchodného registra, sú tieto činnosti.
 
	Podnikateľ Palinayovci, spol. s r.o. sa zaoberá kúpou tovaru za účelom jeho predaja konečnému spotrebiteľovi alebo iným prevádzkovateľom živnosti, sprostredkovaním obchodu a služieb, predajom tepelne rýchlo upravovaných mäsových výrobkov a obvyklých príloh určených na priamu konzumáciu, predajom nealkoholických nápojov, piva, vína a destilátov, ak k ich priamej konzumácii nie je k dispozícii viac ako 8 miest.

	Podnikateľ RADOMA, spol. s r.o. sa zaoberá nákupom a predajom tovaru, na ktorý sa vyžaduje osobitné povolenie, sprostredkovaním nákupu a predaja tovaru, skladovaním potravinárskeho tovaru, spracovaním ovocia, zeleniny, rýb a iných morských živočíchov, leasingom technologického zariadenia súvisiaceho s výrobou, skladovaním a distribúciou mraziarenských a rybných výrobkov.

Podnikateľ Ryba, spol. s r.o. sa zaoberá úpravou morských rýb a morských živočíchov, skladovaním potravín v mraziarenských komorách, nákupom a predajom tovaru, na ktorý sa vyžaduje osobitné povolenie, sprostredkovaním nákupu a predaja tovaru, ako aj výrobou octu.

Podnikateľ Ryba Žilina, spol. s r.o. sa zaoberá výrobou výrobkov z morských a sladkovodných rýb, krmív, vaječných výrobkov, octu, potravín, majonézy a šalátov. Súčasne zabezpečuje veľkoobchodnú činnosť s potravinami vrátane z rýb, kôrovcov a mäkkýšov.

	Predmetom činnosti podnikateľa Ryba Košice, spol. s r.o. podľa obchodného registra je spracovanie morských rýb a kúpa tovaru za účelom jeho ďalšieho predaja a predaj v zmysle § 33 písm. a) zákona č. 455/1991 Zb., mimo tovarov uvedených v prílohe č. 2 a č. 3 živnostenského zákona.

Podnikateľ Radoma Banská Bystrica, spol. s r.o. je spoločným podnikom spoločností Ryba Žilina, spol. s r.o., Ryba Košice, spol. s r.o. a RADOMA, spol. s r.o. Táto spoločnosť bola založená za účelom vykonávania veľkoobchodnej distribúcie chladených a mrazených tovarov v regióne banskobystrického kraja. 

 Sesterskou spoločnosťou Radomy Banská Bystrica, spol. s r.o. sú Mraziarne Poprad, s.r.o. Ide o spoločný podnik podnikateľov Ryba Žilina, spol. s r.o., Ryba Košice, spol. s r.o., RADOMA, spol. s r.o. a fyzickej osoby MVDr. Petra Žoldoša, ktorý je zároveň jedným zo spoločníkov spoločnosti RADOMA, spol. s r.o. Mraziarne Poprad, s.r.o. sa zaoberajú veľkoobchodnou distribučnou činnosťou chladeného a mrazeného tovaru v rámci územia okresov Poprad, Kežmarok, Stará Ľubovňa, Liptovský Mikuláš, Spišská Nová Ves, Gelnica, Prešov a v prípade ekonomickej výhodnosti aj do vzdialenejších okresov Slovenska. V malom rozsahu vykonávajú aj výrobu chladených výrobkov, porciovanie a balenie morských rýb pre  malospotrebiteľov. Výrobky nakupujú predovšetkým od materských spoločností Ryba Žilina, spol. s r.o. a Ryba Košice, spol. s r.o. 

Podľa zistenia úradu spoločnosti Radoma Banská Bystrica, spol. s r.o. a Mraziarne Poprad, s.r.o. na trvalom základe vykonávajú všetky funkcie samostatných ekonomických podnikov a sú spoločne kontrolované zakladajúcimi spoločnosťami. Tieto spoločné podniky boli vytvorené zakladateľmi za účelom zefektívnenia obchodovania resp. distribučnej činnosti. Zakladajúce spoločnosti na vymedzenom geografickom území nevykonávajú obchodnú činnosť, nakoľko ju pre nich zabezpečujú uvedené spoločné podniky. 
 
Na základe horeuvedeného a analýzy vzťahov kontroly medzi uvedenými spoločnosťami úrad prišiel k záveru, že medzi spoločnosťami Radoma Banská Bystrica, spol. s r.o. a Mraziarne Poprad, s.r.o. nie je konkurenčný vzťah. Konkurenčný vzťah nie je ani medzi týmito spoločnými podnikmi a ich zakladateľmi. 

Na základe uvedených skutočností úrad prišiel k záveru, že medzi spoločnosťami Radoma Banská Bystrica, spol. s r.o. a Mraziarne Poprad, s.r.o., ako aj medzi nimi a ich zakladateľskými spoločnosťami RADOMA, spol. s r.o., Ryba Žilina, spol. s r.o. a Ryba Košice, nedošlo k uzatvoreniu dohody obmedzujúcej hospodársku súťaž.

Úrad sa preto v ďalšom priebehu správneho konania zaoberal tým, či medzi podnikateľmi Ryba Žilina, spol. s r.o., Ryba Košice, spol. s r.o., Ryba, spol. s r.o. a RADOMA, spol. s r.o. existujú dohody obmedzujúce hospodársku súťaž v zmysle § 3 ods. 2 písm. a), c) a d) zákona č. 188/1994 Z. z. Úrad taktiež skúmal, či takéto dohody boli uzatvorené medzi podnikateľmi Ryba, spol. s r.o. a spoločnosťami Radoma Banská Bystrica, spol. s r.o. a Mraziarne Poprad, s.r.o.

Úrad najprv určil relevantné trhy na ktorých pôsobia uvedení podnikatelia.

Relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	
Tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.

Priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. 

Ako tovarový relevantný trh úrad vymedzil nasledujúce relevantné trhy:

- relevantný trh veľkoobchodnej distribúcie chladeného tovaru (šaláty 
  a marinované ryby),
- relevantný trh veľkoobchodnej distribúcie mrazeného tovaru (ryby, zelenina, 
  polotovary z cesta, mliečne krémy, hydina),
- relevantný trh veľkoobchodnej distribúcie rybacích konzerv.

Priestorový relevantný trh úrad vymedzil územím SR, nakoľko aktivity účastníkov správneho konania zahŕňajú celé toto územie, ktoré má homogénny charakter.

V ďalšom kroku sa úrad zameral na posúdenie samotného obsahu návrhu podnikateľa Palinayovci, spol. s r.o., t.j. či došlo k uzatvoreniu dohôd obmedzujúcich hospodársku súťaž v zmysle § 3 ods. 2  písm. a), c) a d) zákona č. 188/1994 Z. z. 
Úrad vychádzal z princípu, že obmedzením hospodárskej súťaže je každé dohodnuté obmedzenie voľnosti konania účastníkov trhu. Dohoda podnikateľov je každý súhlasný prejav vôle strán tým, že založí, zmení alebo zruší ich práva a záväzky.

Podľa § 3 ods. 2 zákona č. 188/1994 Z. z. zakázaná je najmä dohoda obmedzujúca súťaž, ktorá obsahuje

a) priame alebo nepriame určenie cien tovaru, 
b) záväzok obmedzenia alebo kontroly výroby, odbytu, technického               rozvoja alebo investícií,
c) rozdelenie trhu alebo zdrojov zásobovania,
d) záväzok účastníkov uplatňovať rozdielne obchodné podmienky pri             plnení rovnakej povahy voči jednotlivým podnikateľom, ktorými budú              niektorí z nich znevýhodnení v hospodárskej súťaži,
e) podmienku, že uzatvorenie zmlúv bude viazané na prijatie             dodatočných záväzkov, ktoré ani svojou povahou, ani podľa             obchodných zvyklostí s predmetom zmlúv nesúvisia.

Úrad najprv posúdil možné rozdelenia trhu veľkoobchodnej distribúcie chladených tovarov, mrazených výrobkov a konzerv medzi spoločnosťami Ryba Žilina, spol. s r.o., Ryba Košice, spol. s r.o., Ryba, spol. s r.o., RADOMA, spol. s r.o., prípadne medzi spoločnosťou Ryba, spol. s r.o. a spoločnosťami Radoma Banská Bystrica, spol. s r.o. a Mraziarne Poprad, s.r.o. v zmysle  3 ods. 2 písm. c) zákona č. 188/1994 Z. z. Úrad pritom vychádzal z nasledovných skutočností.

Charakteristickým znakom chladených a mrazených tovarov je skutočnosť, že tovary vyžadujú špecifické podmienky na distribúciu a skladovanie, t.j. predovšetkým chladiaci alebo mraziaci proces od výrobcu až po odberateľa. To znamená, že distribúcia sa vo všeobecnosti vykonáva na krátke prepravné vzdialenosti, čo súvisí s krátkou záručnou dobou tovarov potrebnou na zachovanie kvality výrobkov. Preto distribučné spoločnosti, účastníci správneho konania, zabezpečujú predaj tovarov pravidelným rozvozom do vzdialenosti 80 – 100 km od ich mraziarenských alebo chladiarenských skladov. Rozvoz na väčšie vzdialenosti je možný, avšak dôležitým faktorom je tu ekonomika rozvozu, ktorá závisí od ekonomicky výhodného prepravovaného množstva. Premietnutie vyšších dopravných nákladov do cien výrobkov by totiž mohlo spôsobiť ich nepredajnosť. Pravidelná distribučná veľkoobchodná činnosť je teda uskutočňovaná len do určitej vzdialenosti od chladiarenského alebo mraziarenského skladu. 

Úrad zistil, že spoločnosti Radoma Banská Bystrica, spol. s r.o., Mraziarne Poprad, s.r.o., Ryba Žilina, spol. s r.o., Ryba Košice, spol. s r.o. Ryba, spol. s r.o. a RADOMA, spol. s r.o. vykonávajú pravidelnú distribučnú činnosť nasledovne.

Spoločnosť Radoma Banská Bystrica, spol. s r.o. vykonáva veľkoobchodnú distribučnú činnosť do maloobchodných predajní v okresoch Banská Bystrica, Zvolen, Detva, Brezno, Žiar nad Hronom, Kremnica, Turčianske Teplice, Nová Baňa, Žarnovica, Levice, Šahy.

Spoločnosť Mraziarne Poprad, s.r.o. vykonáva veľkoobchodnú distribučnú činnosť do maloobchodných predajní na území severného Slovenska. Ide o regionálny trh vymedzený na dlhoročnom základe. 

Spoločnosť Ryba Košice, spol. s r.o. pôsobí v rámci svojej veľkoobchodnej distribučnej činnosti dlhodobo na území Prešovského a Košického kraja. Na tomto území uskutočňuje aktívnu obchodnú politiku. Distribúcia do ostatných okresov je náhodná a závisí od konkrétnych dodacích podmienok. 

Spoločnosť Ryba Žilina, spol. s r.o. pôsobí v rámci svojej veľkoobchodnej distribučnej činnosti hlavne na území Žilinského kraja a v niektorých okresoch Trenčianskeho a Banskobystrického kraja. Pravidelná distribučná činnosť tejto spoločnosti má teda taktiež regionálny charakter. 

Spoločnosť Ryba, spol. s r.o. distribuuje svoje výrobky do vzdialenosti cca 100 km od Bratislavy. Zásobuje prakticky celý bývalý západoslovenský kraj a mesto Bratislava. Na tomto teritóriu pôsobí od roku 1944. Podľa predstaviteľov spoločnosti zásobovanie tohto územia vyplýva z nasledovných dôvodov:

- výrobky sú prispôsobené chuťovým požiadavkám a zvyklostiam zákazníkov,
             ktoré sa líšia medzi jednotlivými regiónmi,
- rentabilita rozvozu je cca 100 km v okruhu od výrobného závodu,
- nízka trvanlivosť výrobkov,
- obmedzená kapacita  vozidiel,
- distribúcia odčerpáva až 1/3 z doby spotreby tovaru danej výrobcom, t.j.
             spoločnosť je limitovaná časom dodania tovaru.

Spoločnosť RADOMA, spol. s r.o. distribuuje chladené a mrazené výrobky na základe rozvozných plánov rešpektujúc pritom požiadavku efektívnosti a operatívnosti rozvozu. Optimálne je, ak jedno vozidlo počas pracovnej doby navštívi 20 až 30 odberných miest, pričom optimálna dĺžka tejto linky je 50 – 80 km. Spoločnosť distribuuje svoje výrobky z týchto dôvodov v okolí svojich chladiarenských a mraziarenských skladov, teda do viacerých okresov západného Slovenska a juhu stredného Slovenska. Rybie konzervy dodáva na celé územie Slovenska.

Úrad zistil, že pravidelná distribúcia sa vykonáva u týchto spoločností regionálne a nepravidelná distribúcia, pokiaľ je to ekonomicky výhodné, na celom území Slovenskej republiky. Tieto spoločnosti na svojich územiach pôsobia desaťročia, ich trh je teda historicky daný a geografické vymedzenie týchto trhov je podmienené charakterom distribuovaného tovaru. Pritom, pokiaľ ide o ekonomicky výhodné prepravované množstvá, distribuujú svoj tovar aj do ostatných častí Slovenska. 

Z uvedených skutočností vyplynulo, že sa jedná o distribúciu špecifických tovarov, ktoré majú krátku záručnú dobu, vyžadujú špecifické podmienky na distribúciu a skladovanie, odberatelia vyžadujú rozvoz v skorých ranných hodinách, reklamácie výrobkov na predajniach a prípadné doobjednávky alebo  telefonické objednávky sa musia riešiť operatívne v priebehu pracovného dňa. Distribúcia je vo všeobecnosti efektívna na krátke prepravné vzdialenosti, čo súvisí predovšetkým s vyššie uvedenými podmienkami na zachovanie kvality výrobkov. Nie menej dôležitým faktorom je taktiež ekonomika rozvozu, pričom doprava na väčšie vzdialenosti by pri bežných množstvách tovaru bola neefektívna, resp. premietnutie vyšších dopravných nákladov do cien výrobkov by mohlo spôsobiť ich nepredajnosť.

Úrad prišiel k záveru, že spoločnosti Radoma Banská Bystrica, spol. s r.o., Mraziarne Poprad, s.r.o., Ryba Žilina, spol. s r.o., Ryba Košice, spol. s r.o. Ryba, spol. s r.o. a RADOMA, spol. s r.o. vykonávajú svoju pravidelnú veľkoobchodnú distribučnú činnosť v rôznych geografických oblastiach Slovenska, pričom si vo všeobecnosti na týchto územiach nekonkurujú. Táto skutočnosť je však objektívne daná z dôvodov uvedených vyššie.

Úrad konštatuje, že medzi podnikateľmi Radoma Banská Bystrica, spol. s r.o., Mraziarne Poprad, s.r.o., Ryba Žilina, spol. s r.o., Ryba Košice, spol. s r.o. Ryba, spol. s r.o. a RADOMA, spol. s r.o. nebola zistená vzájomná dohoda, na základe ktorej by došlo k rozdeleniu trhov v rámci veľkoobchodnej distribúcie mrazených a chladených výrobkov a konzerv a ktorá by mala za následok obmedzenie hospodárskej súťaže v zmysle § 3 ods. 2 písm. c) zákona č. 188/1994 Z. z. 

Úrad sa v ďalšom šetrení zameral na to, či medzi podnikateľmi Radoma Banská Bystrica, spol. s r.o., Mraziarne Poprad, s.r.o., Ryba Žilina, spol. s r.o., Ryba Košice, spol. s r.o. Ryba, spol. s r.o. a RADOMA, spol. s r.o. počas obdobia od roku 1998 až do apríla 2002 došlo k dohode, ktorej obsahom by bolo priame alebo nepriame určenie cien tovarov podľa § 3 ods. 2 písm. a) zákona č. 188/1994 Z. z.

Pretože podanie podnikateľa Palinayovci, spol. s r.o. bolo zamerané na širokú škálu distribuovaných tovarov (mrazených, chladených a konzerv), úrad sa pri posudzovaní oblasti cien zameral na hlavných predstaviteľov týchto tovarových skupín, ktorí sú najfrekventovanejší z hľadiska predaja a ktorí sú predmetom distribučnej činnosti všetkých účastníkov správneho konania. 

V skupine chladených tovarov sa jednalo o tieto výrobky:     - parížsky šalát,
						               	          - treska,
							                     - lahôdkové zavináče,
							                     - lahôdkové sardinky,
    	          - makrela.

V skupine mrazených tovarov sa jednalo o výrobky :             - mrazené rybie filé
                        z treskových rýb,
					     		                      - mrazené kurča,
					     		                      - mrazené lístkové cesto,
					     		                      - mrazené hranolky,
					     		                      - mrazený hrášok.
V skupine rybie konzervy  sa jednalo o výrobky:         - rezy z makrely v oleji,
					          		           - skumbria v tomate,
					          		           - sardinky v oleji.

Úrad si nechal predložiť cenníky veľkoobchodných cien týchto tovarov, na základe ktorých účastníci správneho konania, ako distribútori, predávali tovary do maloobchodných predajní. Ceny boli predložené za týždňové úseky od 1.1. do 7.1., od 1.4. do 7.4., od 1.7. do 7.7. a od 1.10. do 7.10. a to od roku 1998 až do apríla 2002.

Úrad analyzoval predložené cenníky, pričom sa zameral na to, či nedošlo k uplatňovaniu jednotnej cenovej politiky medzi podnikateľmi. 

Úrad zistil, že ceny dodávok sa tvorili vo všeobecnosti operatívne, na základe ceny dohodou. Z predložených cenníkov vyplynulo, že podnikatelia  Radoma Banská Bystrica, spol. s r.o., Mraziarne Poprad, s.r.o., Ryba Žilina, spol. s r.o., Ryba Košice, spol. s r.o. Ryba, spol. s r.o. a RADOMA, spol. s r.o. stanovovali ceny svojich tovarov nezávisle, na rôznej cenovej úrovni. Používanie rovnakých cien sa nepotvrdilo.

Na základe získaných podkladov úrad konštatuje, že medzi podnikateľmi Radoma Banská Bystrica spol. s r.o., RADOMA, spol. s r.o., Ryba Žilina, spol. s r.o., Ryba Košice, spol. s r.o., Ryba, spol. s r.o. a Mraziarne Poprad, s.r.o. sa nepotvrdilo uzatvorenie dohody obmedzujúcej hospodársku súťaž, ktorá by obsahovala priame alebo nepriame určenie cien podľa § 3 ods. 2 písm. a) zákona č. 188/1994 Z. z.

V ďalšom kroku sa úrad zaoberal  tým, či medzi podnikateľmi Radoma Banská Bystrica spol. s r.o., RADOMA, spol. s r.o., Ryba Žilina, spol. s r.o., Ryba Košice, spol. s r.o., Ryba, spol. s r.o. a Mraziarňami Poprad, s.r.o. nebola uzatvorená dohoda, ktorej obsahom by bol záväzok uplatňovať rozdielne obchodné podmienky pri plnení rovnakej povahy voči jednotlivým podnikateľom, ktorými budú niektorí z nich znevýhodnení v hospodárskej súťaži v zmysle § 3 ods. 2 písm. d) zákona č. 188/1994 Z. z.

Úrad zistil, že podnikatelia Radoma Banská Bystrica spol. s r.o., RADOMA, spol. s r.o., Ryba Žilina, spol. s r.o., Ryba Košice, spol. s r.o., Ryba, spol. s r.o. a Mraziarne Poprad, s.r.o., v rámci svojej obchodnej činnosti, len ojedinele uzatvárali zmluvné vzťahy písomnou formou, pričom tieto zmluvy neobsahujú  konkrétne dohody o obchodných podmienkach. Obchodné podmienky sa spravidla dojednávali priamo pri dodávke tovaru.
Z podkladov a informácií, ktoré úrad získal v priebehu správneho konania, sa nepreukázalo uzatvorenie dohody obmedzujúcej hospodársku súťaž, či už na zmluvnom alebo nezmluvnom základe, medzi podnikateľmi Radoma Banská Bystrica spol. s r.o., RADOMA, spol. s r.o., Ryba Žilina, spol. s r.o., Ryba Košice, spol. s r.o., Ryba, spol. s r.o. a Mraziarňami Poprad, s.r.o., ktorá by napĺňala skutkovú podstatu obmedzenia hospodárskej súťaže v zmysle § 3 ods. 2 písm. d) zákona č. 188/1994 Z. z.
Úrad v zmysle § 33 zákona vyzval účastníkov správneho konania, aby sa vyjadrili k výsledku vyšetrovania.
 
Spoločnosti Radoma Banská Bystrica spol. s r.o., RADOMA, spol. s r.o., Ryba Žilina, spol. s r.o., Ryba Košice, spol. s r.o., Ryba, spol. s r.o. a Mraziarne Poprad, s.r.o. prostredníctvom svojej právnej zástupkyne advokátky Mgr. Renáty Záhorákovej súhlasili so závermi úradu.
Podnikateľ Palinayovci, spol. s r.o. uviedol, že nakoľko nevie predložiť dôkazy resp. iné indície potvrdzujúce existenciu dohody obmedzujúcej hospodársku súťaž členov Radomy „holdingu“, akceptuje závery šetrenia úradu. 

Na základe týchto skutočností úrad rozhodol tak, ako je uvedené vo výrokovej časti tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ústredných orgánov štátnej správy Slovenskej republiky v znení neskorších predpisov, proti tomuto rozhodnutiu možno podať rozklad Rade úradu prostredníctvom odboru dohôd obmedzujúcich súťaž. Podľa § 61 ods. 1 zákona č. 71/1967 Zb. o správnom konaní má včas podaný rozklad odkladný účinok.

                                                               Ing. Ján Šufliarsky
                                                riaditeľ odboru dohôd obmedzujúcich súťaž 

Rozhodnutie sa doručí:

Mgr. Renáta Záhoráková - advokátka
Advokátska kancelária Hladká - Záhoráková
Karpatská 7
811 05  Bratislava

Palinayovci, spol. s r.o.
Ing. Ladislav Palinay - konateľ
Dolná 13
974 01  Banská Bystrica